Traficul rutier este îngreunat, luni, pe drumul naţional DN 7, între Piteşti şi Râmnicu Vâlcea, în urma unui accident rutier soldat cu rănirea unui bărbat, potrivit Agerpres.
Potrivit Centrului Infotrafic din cadrul Poliţiei Române, evenimentul rutier, în care au fost implicate un autoturism şi un autocamion, s-a produs în zona localităţii Cotmeana din judeţul Argeş.
"Traficul rutier este oprit pe sensul de mers către Vâlcea, circulându-se alternativ, pe celălalt fir", a anunţat Centrul Infotrafic.
Reprezentanţii Inspectoratului pentru Situaţii de Urgenţă (ISU) Argeş au informat că un bărbat din autoturism a fost rănit în accident.
"Paramedicii SMURD au monitorizat şi transportă la spital o persoană de sex masculin, din autoturism, în vârstă de aproximativ 45 de ani, care prezintă atac de panică şi acuză dureri în zona toracelui", au precizat reprezentanţii ISU Argeş.
De asemenea, pompierii asigură măsuri de prevenire a incendiilor, la faţa şocului fiind identificate scurgeri de lichide combustibile.